DA Den Europæiske Unions Tidende L 234/29

KOMMISSIONENS AFGØRELSE

af 7. august 2006

om nedsættelse af en ekspertgruppe om politikbehovene for data om kriminalitet og strafferetlig behandling heraf

(2006/581/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om Den Europæiske Union, og

ud fra følgende betragtninger:

(1) I henhold til artikel 29 i EU-traktaten er det EU’s mål at give borgerne et højt tryghedsniveau i et område med frihed, sikkerhed og retfærdighed ved at forebygge og bekæmpe organiseret og anden kriminalitet gennem tættere samarbejde mellem medlemsstaterne.

(2) For at støtte udarbejdelsen af harmoniserede og sammenlignelige EU-statistikker om kriminalitet og strafferetlig behandling heraf, hvilket er en betingelse for udviklingen og overvågningen af fælles lovgivning og politikker, som nævnt i handlingsplanen om gennemførelse af Haag-programmet (1), kan Kommissionen få behov for ekspertbistand fra repræsentanter fra medlemsstaterne og specialister på området samlet i et rådgivende organ.

(3) Udarbejdelsen af EF-statistikker er styret af de regler, der er opstillet i Rådets forordning (EF) nr. 322/97 af 17. februar 1997 om EF-statistikker (2); foranstaltninger i forbindelse med udarbejdelsen af EF-statistikker gennemføres i henhold til Fællesskabets statistiske program og dets årsprogrammer (3) og under overholdelse af principperne i den adfærdskodeks, der blev vedtaget af Udvalget for det Statistiske Program den 24. februar 2005, og som er vedlagt som bilag til Kommissionens meddelelse til Europa-Parlamentet og Rådet og Kommissionens henstilling af 25. maj 2005 (4) om medlemsstaternes og Fællesskabets statistikmyndigheders uafhængighed, integritet og ansvarlighed.

(4) Ekspertgruppen skal bestå af personer, der er kompetente til at vurdere politikbehovene og kan rådgive om effektiv anvendelse af indikatorer og data inden for kriminalitet og strafferetlig behandling heraf.

(5) Der bør fastsættes regler for frigivelse af oplysninger fra ekspertgruppens medlemmer, uden at det berører Kommissionens sikkerhedsforskrifter, der er fastsat i bilaget til Kommissionens afgørelse 2001/844/EF, EKSF, Euratom (5).

(6) Personlige oplysninger om medlemmerne af ekspertgruppen vil blive behandlet i overensstemmelse med Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (6).

(7) Der bør derfor nedsættes en ekspertgruppe om politikbehovene for data om kriminalitet og strafferetlig behandling heraf, og gruppens mandat og strukturer bør defineres nærmere.

(8) Nedsættelsen af denne ekspertgruppe erstatter ingen andre afgørelser.

(9) Medlemmer af ekspertgruppen udnævnes indledningsvis for en mandatperiode på 2 år, som kan forlænges, hvis Kommissionen finder det hensigtsmæssigt —

TRUFFET FØLGENDE AFGØRELSE:

Artikel 1

Kommissionen nedsætter en ekspertgruppe, »Ekspertgruppen om Politikbehovene for Data om Kriminalitet og Strafferetlig behandling heraf«, i det følgende benævnt »ekspertgruppen«.

Artikel 2

Opgaver

Ekspertgruppens opgaver er:

— at bistå Kommissionen med at etablere et samarbejde mellem medlemsstaterne og andre relaterede organisationer og organer om gennemførelsen af EU-planen for en overordnet og sammenhængende EU-strategi for måling af kriminalitet og strafferetlig behandling deraf (7)

— at hjælpe Kommissionen med at fastslå politikbehovene for data om kriminalitet og strafferetlig behandling deraf på EU-plan

— at bistå Kommissionen med at identificere behovene for at udvikle fælles indikatorer og redskaber beregnet til måling af kriminalitet og strafferetlig behandling deraf

— at bistå Kommissionen med at udvikle fælles indikatorer og andre databehov

— at underrette Kommissionen om behov eller resultater inden for forskning og udvikling, som er relevant for gennemførelsen af ovennævnte EU-plan

— at underrette Kommissionen om samarbejdet med repræsentanter fra den private og akademiske sektor eller andre relevante sektorer med henblik på at integrere viden og erfaringer, som er relevant for gennemførelsen af ovennævnte EU-plan.

Artikel 3

Høring

Kommissionen kan høre ekspertgruppen om alle spørgsmål vedrørende måling af kriminalitet og strafferetlig behandling heraf, specielt om politikbehovene for at udarbejde statistikker om kriminalitet og strafferetlig behandling heraf.

Artikel 4

Sammensætning – Udnævnelse af medlemmer

1. Ekspertgruppen skal bestå af højst 50 medlemmer med mindst 40 % af hvert køn og skal udpeges blandt:

a) de nationale offentlige myndigheder for retlige og indre anliggender i EU-medlemsstaterne, de tiltrædende lande og kandidatlandene

b) EU-organer og -netværk med relevant erfaring og ekspertise inden for analyse eller udvikling af data om kriminalitet og strafferetlig behandling heraf til politikformål, som f.eks. det europæiske kriminalpræventive net (EUCPN), Det Europæiske Overvågningscenter for Narkotika og Narkotikamisbrug (EONN), Eurojust, den europæiske operative taskforce af politichefer, Den Europæiske Politienhed (Europol), Det Europæiske Agentur for Forvaltning af det Operative Samarbejde ved EU-medlemsstaternes Ydre Grænser (FRONTEX), Det Europæiske Observationscenter for Racisme og Fremmedhad og Organisationen for Sikkerhed og Samarbejde i Europa (OSCE)

c) Internationale og ikke-statslige organisationer med relevant erfaring og ekspertise i analyse og udvikling af data om kriminalitet og strafferetlig behandling heraf til politikformål. Det omfatter: Europarådet, European Sourcebook Group, FN’s børnefond (UNICEF), FN's Kontor for Bekæmpelse af Narkotika og Kriminalitet (UNODC) og Verdenssundhedsorganisationen (WHO)

d) Som medlemmer af ekspertgruppen kan også udnævnes personer, der har erhvervet ekspertise ved akademisk forskning eller i den private sektor inden for analyse og måling af kriminalitet og strafferetlig behandling heraf i EU-medlemsstaterne.

2. Kommissionens Generaldirektorat for Retfærdighed, Frihed og Sikkerhed udnævner de medlemmer af ekspertgruppen, der skal vælges blandt specialister med kompetence på de områder, der er nævnt i artikel 2 og artikel 4, stk. 1. For så vidt angår artikel 4, stk. 1, litra a), b) og c), udnævnes medlemmerne af myndigheder eller organisationer, og for så vidt angår litra d), udnævnes medlemmerne blandt de personer, der har reageret på en indkaldelse af ansøgninger.

Hver medlemsstat, hvert tiltrædende land og hvert kandidatland skal indstille to personer til medlemskab (en af hvert køn), hvoraf Kommissionen udnævner ét medlem. Der udnævnes et tilsvarende antal suppleanter til ekspertgruppen på de samme betingelser som for medlemmerne. Et fraværende medlem erstattes automatisk af en suppleant.

3. Medlemmer, der udnævnes i medfør af artikel 4, stk. 1, litra a), b) og c), udnævnes som repræsentant for en offentlig myndighed eller ikke-statslig organisation. Medlemmer, der udnævnes i henhold til artikel 4, stk. 1, litra d), udnævnes personligt og skal rådgive Kommissionen uafhængigt af påvirkninger udefra.

4. Ekspertgruppens medlemmer bevarer deres funktion, indtil de udskiftes, eller deres mandat udløber.

5. Medlemmer, som ikke længere er i stand til at bidrage effektivt til ekspertgruppens arbejde, som træder tilbage eller ikke overholder bestemmelserne i første og andet led i denne artikel eller i EF-traktatens artikel 287, kan erstattes i den resterende del af deres mandat.

6. Medlemmer, der er udnævnt i deres personlige kapacitet (jf. punkt 3 ovenfor), afgiver hvert år et skriftligt tilsagn om at ville handle i almenhedens interesse og en erklæring om, at de ikke befinder sig i nogen interessekonflikt, der kan skade deres uafhængighed.

7. Navnene på de medlemmer, der er udnævnt personligt, offentliggøres på webstedet for Generaldirektorat for Retfærdighed, Frihed og Sikkerhed og i Den Europæiske Unions Tidende, serie C. Indsamling, forvaltning og offentliggørelse af medlemmernes navne sker i overensstemmelse med forordning (EF) nr. 45/2001.

Artikel 5

Gruppens arbejde

1. Ekspertgruppens formandskab varetages af Kommissionen.

2. Kommissionen koordinerer arbejdet i ekspertgruppen med arbejdet i den relevante arbejdsgruppe om statistikker om kriminalitet og strafferetlig behandling heraf, der nedsættes af Eurostat inden for rammene af Fællesskabets statistiske program for at repræsentere de nationale statistiske myndigheder. Kommissionen er ansvarlig for sammenhængen i de to gruppers arbejde og bestræber sig på, i den udstrækning det er muligt, at afholde fælles møder eller afholde møder samme dag.

3. Kommissionen koordinerer relevante aspekter af ekspertgruppens aktiviteter med andre beslægtede aktiviteter i Kommissionen.

4. Efter aftale med Kommissionen kan der oprettes undergrupper med højst 15 medlemmer for at undersøge specifikke spørgsmål i henhold til et mandat, som fastsættes af gruppen; undergrupperne opløses, så snart de har opfyldt deres mandat.

5. Kommissionens repræsentant kan indbyde eksperter eller observatører, herunder fra tredjelande, som har særlig kompetence om et givet punkt på dagsordenen, til at deltage i ekspertgruppens eller undergruppernes arbejde, hvis det er nyttigt og/eller nødvendigt.

6. Oplysninger, der indhentes under i drøftelserne i en ekspertgruppe eller undergruppe, må ikke videregives, hvis de efter Kommissionens mening vedrører fortrolige anliggender.

7. Ekspertgruppen og undergrupperne indkaldes af Kommissionen og holder normalt deres møder i dennes lokaler efter de procedurer og tidsplaner, der er fastsat af Kommissionen. Kommissionen stiller sekretærbistand til rådighed. Andre tjenestemænd i Kommissionen med interesse i de behandlede emner kan deltage i gruppens og undergruppernes møder.

8. Ekspertgruppen fastsætter selv sin forretningsorden på basis af Kommissionens standardforretningsorden (8).

9. Kommissionen kan på internettet eller på anden vis offentliggøre alle gruppens resuméer, konklusioner, delkonklusioner eller arbejdsdokumenter på originalsproget.

Artikel 6

Mødeudgifter

Kommissionen refunderer rejseudgifter og i givet fald opholdsudgifter for medlemmer, eksperter og observatører i forbindelse med ekspertgruppens aktiviteter i overensstemmelse med Kommissionens regler for godtgørelser til eksterne eksperter.

Medlemmer, eksperter og observatører får ikke vederlag for det udførte arbejde.

Mødeudgifter godtgøres inden rammerne af det årsbudget, der tildeles gruppen af de ansvarlige tjenestegrene i Kommissionen.

Artikel 7

Anvendelse

Denne afgørelse træder i kraft på dagen for offentliggørelsen i Den Europæiske Unions Tidende.

Udfærdiget i Bruxelles, den 7. august 2006. På Kommissionens vegne Franco FRATTINI Næstformand

(1) EUT C 198 af 12.8.2005, s. 1. Rådets og Kommissionens handlingsplan om gennemførelse af Haag-programmet om styrkelse af frihed, sikkerhed og retfærdighed i Den Europæiske Union.

(2) EFT L 52 af 22.2.1997, s. 1.

(3) Fællesskabets statistiske program 2003-2007 vedtaget ved Europa-Parlamentets og Rådets beslutning nr. 2367/2002/EF af 16. december 2002, (EFT L 358 af 31.12.2002, s. 1).

(4) KOM(2005) 217 endelig og Kommissionens henstilling om medlemsstaternes og Fællesskabets statistikmyndigheders uafhængighed, integritet og ansvarlighed.

(5) EFT L 317 af 3.12.2001, s. 1.

(6) EFT L 8 af 12.1.2001, s. 1.

(7) Meddelelse fra Kommissionen til Europa-Parlamentet og Rådet og Det Europæiske Økonomiske Sociale Udvalg – i øjeblikket til høring i Kommissionens tjenestegrene.

(8) Bilag III til dokument SEK(2005) 1004.